ઉમરેઠ તાલુકામાંથી પસાર થતી મહીસાગર નદીના પટમાંથી ગેરકાયદે રેતીનું ખનન કરતા રેતમાફિયાનો આતંક દિવસે દિવસે વધી રહ્યો છે. ખાનપુર ખાતે ગેરકાયદે રેતીના ખનન ઉપર દરોડો પાડવા આવેલી ગાંધીનગરની ખાણ ખનીજ વિભાગની વિજિલન્સ ટીમ ઉપર હુમલો કરી હિટાચી મશીનને રેતમાફિયાઓએ સળગાવી મૂક્યું હતું. ગુરુવારે ખોરવાડના એક આશાસ્પદ યુવકને રેતી ભરીને જતા ડમ્પરચાલકે કચડી નાખતા ગ્રામજનોમાં ભારે આક્રોશ ભભૂકી ઉઠ્યો હતો અને ઉશ્કેરાયેલા ટોળાંએ રેતી ભરેલા ડમ્પરને સળગાવી દઇ રેતમાફિયાના ઘર સુધી પહોંચી ગયા હતા. પરંતુ સમય પારખી રેતમાફિયા ઘરેથી ક્યાંક પલાયન થઇ ગયો હતો.